b'\n_START_ARTICLE_\nHans Sur\xc3\xa9n\n_START_PARAGRAPH_\nHans Sur\xc3\xa9n (10. kes\xc3\xa4kuuta 1885, Berliini, Saksa \xe2\x80\x93 17. toukokuuta 1972, Berliini) oli saksalainen upseeri, pedagogi ja kirjailija, joka tunnettiin er\xc3\xa4\xc3\xa4n\xc3\xa4 t\xc3\xa4rkeimmist\xc3\xa4 saksalaisen naturismin pioneereista._NEWLINE_Hans Sur\xc3\xa9n syntyi sotilassukuun ja h\xc3\xa4nen is\xc3\xa4ns\xc3\xa4 oli yleisesikuntaupseeri. Sur\xc3\xa9n seurasi sukunsa perinteit\xc3\xa4 ja l\xc3\xa4hti sotilasuralle. H\xc3\xa4net ylennettiin luutnantiksi 1905 ja pian t\xc3\xa4m\xc3\xa4n j\xc3\xa4lkeen h\xc3\xa4nest\xc3\xa4 tuli kouluttaja preussilaisessa armeijan voimistelukoulussa. Sur\xc3\xa9n siirrettiin Kameruniin Saksan siirtomaajoukkoihin vuonna 1912, miss\xc3\xa4 h\xc3\xa4n joutui brittien sotavangiksi 1915. Sur\xc3\xa9n vapautui vankienvaihdon yhteydess\xc3\xa4 Sveitsiin vuonna 1917 ja palasi Saksaan. Ensimm\xc3\xa4isen maailmansodan p\xc3\xa4\xc3\xa4tytty\xc3\xa4 Sur\xc3\xa9n sai vakanssin 100\xc2\xa0000:n miehen vahvuisessa Reichswehrissa vuonna 1919 ja h\xc3\xa4net nimitettiin armeijan urheilukoulun johtajaksi. H\xc3\xa4n j\xc3\xa4i pois armeijan palveluksesta vuonna 1924 majurin arvoisena. Jo armeijan urheilukoulussa Sur\xc3\xa9n oli harjoituttanut sotilaita alastomina tukinheitossa ja maastojuoksussa._NEWLINE_Sotilasuran j\xc3\xa4lkeen Sur\xc3\xa9nista tuli menestyksek\xc3\xa4s kirjailija. H\xc3\xa4nen tuotantonsa k\xc3\xa4sitteli p\xc3\xa4\xc3\xa4asiassa urheilua, terveit\xc3\xa4 el\xc3\xa4m\xc3\xa4ntapoja ja ulkoilmael\xc3\xa4m\xc3\xa4\xc3\xa4. Vuonna 1924 ilmestynyt teos Der Mensch und die Sonne (Ihminen ja aurinko) myi ensimm\xc3\xa4isen\xc3\xa4 vuonna 250\xc2\xa0000 kappaletta ja siit\xc3\xa4 otettiin 68 painosta. Kirjassa Sur\xc3\xa9n kuvailee muun muassa voimisteluoppejaan ja erityisesti alastomuuden mystisi\xc3\xa4 etuja. Kirjailija itse esiintyy kirjansa kuvissa my\xc3\xb6s alastomana ja \xc3\xb6ljyttyn\xc3\xa4 "pronssipatsaana" keih\xc3\xa4st\xc3\xa4 ja kiekkoa pidellen. Toinen menestysteos oli seuraavana vuonna 1925 ilmestynyt teos Deutsche Gymnastik. Sur\xc3\xa9n oli julkaissut tusinan verran kirjoja vuoteen 1932 menness\xc3\xa4._NEWLINE_Hans Sur\xc3\xa9n tapasi Adolf Hitlerin vuonna 1932 ja h\xc3\xa4n liittyi natsipuolueeseen toukokuussa 1933. Motiivina puolueeseen liittymiseen olivat urapyrkimykset natsihierarkian fyysisen koulutuksen parissa. H\xc3\xa4n ylenikin pian Reichsarbeitsdienstin johtoon, miss\xc3\xa4 h\xc3\xa4n vastasi fyysisest\xc3\xa4 kasvatuksesta. Vuonna 1936 Walther Darr\xc3\xa9 nimitti Sur\xc3\xa9nin Saksan maalaisv\xc3\xa4est\xc3\xb6n fysikaalisesta kasvatuksesta vastaavaksi henkil\xc3\xb6ksi. Sur\xc3\xa9nille tarjoituivat t\xc3\xa4ten erinomaiset mahdollisuudet levitt\xc3\xa4\xc3\xa4 kansanomaista nudismia Kolmannessa Valtakunnassa. Ihminen ja aurinko -teoksesta otettiin rasistisia lis\xc3\xa4elementtej\xc3\xa4 sis\xc3\xa4lt\xc3\xa4v\xc3\xa4 uusintapainos vuonna 1936 nimell\xc3\xa4 Mensch und Sonne: Arisch-Olympischer Geist, josta tuli uudelleen aikansa bestselleri. 1930-luvun loppuun menness\xc3\xa4 Walther Darr\xc3\xa9, Reinhard Heydrich ja Rudolf Hess olivat hyv\xc3\xa4ksyneet Sur\xc3\xa9nin edustaman nudismin olevan linjassa kansallissosialistisen ajattelun kanssa ja vuonna 1942 Heinrich Himmler ilmaisi alastonuinnin olevan virallisesti hyv\xc3\xa4ksytty\xc3\xa4. Sur\xc3\xa9nille itselleen vuosi 1942 oli onnettomampi, koska h\xc3\xa4net erotettiin natsipuolueesta harrastettuaan muun muassa julkisesti itsetyydytyst\xc3\xa4. Sur\xc3\xa9n vietti sodan loppuajat Brandenburg/Havelin kuritushuoneessa, koska h\xc3\xa4nt\xc3\xa4 ep\xc3\xa4iltiin yhteyksist\xc3\xa4 vuoden 1944 hein\xc3\xa4kuun 20. p\xc3\xa4iv\xc3\xa4n salaliittoon. Sodan j\xc3\xa4lkeen Sur\xc3\xa9n vietti suhteellisen hiljaista el\xc3\xa4m\xc3\xa4\xc3\xa4 julkaisten urheilupedagogisia kirjoituksia.'